मौसम विभाग के महानिदेशक के जे रमेश ने बिज़नेस स्टैंडर्ड को बताया, 'उत्तर-पूर्वी भारत में बारिश की कुल मात्रा और दैनिक औसत 150 से 180 सेंटीमीटर है, इसलिए अगर बारिश 15 फीसदी कम भी होती है तो जमीनी स्तर और कुल बारिश पर ज्यादा असर नहीं पड़ेगा।' उन्होंने कहा कि मौसमी पूर्वानुमान की अहम बात यह है कि मध्य प्रदेश, महाराष्ट्र, छत्तीसगढ़ और उत्तर प्रदेश जैसे बारिश पर अत्यधिक निर्भरता वाले राज्यों में इस साल बहुत अच्छी बारिश होने के आसार हैं। देश के उत्तरी और मध्य हिस्सों में अच्छी बारिश से खरीफ सीजन में दलहन, तिलहन और धान की बुआई करने में मदद मिलेगी। देश के इन हिस्सों के तहत पंजाब, हरियाणा, उत्तर प्रदेश, मध्य प्रदेश, गुजरात, महाराष्ट्र और छत्तीसगढ़ राज्य आते हैं। लेकिन कर्नाटक, आंध्र प्रदेश, तेलंगाना और केरल जैसे दक्षिणी राज्यों में सामान्य से कम बारिश का दलहन सहित इन क्षेत्रों में उगाई जाने वाली फसलों पर कुछ असर पड़ेगा। यह असर कर्नाटक जैसे राज्यों में ज्यादा रह सकता है। कर्नाटक को लगातार सूखे का सामना करना पड़ रहा है।